SK Úradný vestník Európskej únie L 257/27

NARIADENIE KOMISIE (EÚ) 2015/1760

z 1. októbra 2015,

ktorým sa mení príloha I k nariadeniu Európskeho parlamentu a Rady (ES) č. 1334/2008, pokiaľ ide o vyňatie aromatickej látky p-menta-1,8-dién-7-al zo zoznamu Únie

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (1), a najmä na jeho článok 11 ods. 3,

so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 6,

keďže:

(1) V prílohe I k nariadeniu (ES) č. 1334/2008 je stanovený zoznam Únie obsahujúci aromatické látky a východiskové materiály schválené na použitie v potravinách, ako aj podmienky ich používania.

(2) Vykonávacím nariadením Komisie (EÚ) č. 872/2012 (3) sa prijal zoznam aromatických látok, ktorý sa zapracoval do časti A prílohy I k nariadeniu (ES) č. 1334/2008.

(3) Uvedený zoznam možno aktualizovať v súlade so spoločným postupom, ktorý sa uvádza v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti zo strany členského štátu alebo zainteresovanej strany.

(4) Aromatická látka p-menta-1,8-dién-7-al (číslo FL 05.117) sa v zozname uvádza ako aromatická látka v štádiu hodnotenia, v súvislosti s ktorou sa musia predložiť dodatočné vedecké údaje. Žiadateľ tieto údaje predložil.

(5) Európsky úrad pre bezpečnosť potravín vyhodnotil predložené údaje a vo svojom vedeckom stanovisku z 24. júna 2015 (4) dospel k záveru, že p-menta-1,8-dién-7-al (číslo FL 05.117) je genotoxický in vivo, a preto jeho použitie vo forme aromatickej látky predstavuje bezpečnostné riziko.

(6) Látka p-menta-1,8-dién-7-al (číslo FL 05.117) sa prirodzene vyskytuje v šupke ovocia z niektorých rastlín z rodov Perilla, Citrus a iných.

(7) Preto používanie látky p-menta-1,8-dién-7-al (číslo FL 05.117) nespĺňa všeobecné podmienky používania aróm uvedené v článku 4 písm. a) nariadenia (ES) č. 1334/2008. Táto látka by sa preto v záujme ochrany ľudského zdravia mala bezodkladne vyňať zo zoznamu.

(8) Komisia by v prípade látok, ktoré vyvolávajú obavy o bezpečnosť, mala na vyňatie zo zoznamu Únie uplatniť postup pre naliehavé prípady.

(9) Keďže p-menta-1,8-dién-7-al (číslo FL 05.117) sa využíval len v obmedzenej miere a do potravín v Únii sa ho celkovo pridávalo len malé množstvo, prítomnosť tejto látky v potravinách nevyvoláva bezprostredné obavy o bezpečnosť. Preto, ak sa vezmú do úvahy aj technické dôvody, mali by sa stanoviť prechodné obdobia, ktoré sa budú uplatňovať na potraviny obsahujúce aromatickú látku p-menta-1,8-dién-7-al (číslo FL 05.117), ktoré boli uvedené na trh alebo odoslané do Únie z tretích krajín pred dátumom nadobudnutia účinnosti tohto nariadenia.

(10) Časť A prílohy I k nariadeniu (ES) č. 1334/2008 by sa preto mala zodpovedajúcim spôsobom zmeniť.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Časť A prílohy I k nariadeniu (ES) č. 1334/2008 sa mení v súlade s prílohou k tomuto nariadeniu.

Článok 2

1. Potraviny, do ktorých bola pridaná aromatická látka p-menta-1,8-dién-7-al (číslo FL 05.117), ktoré boli zákonne umiestnené na trh pred dátumom nadobudnutia účinnosti tohto nariadenia, možno uvádzať na trh do ich dátumu minimálnej trvanlivosti alebo dátumu spotreby.

2. Potraviny dovezené do Únie, do ktorých bola pridaná aromatická látka p-menta-1,8-dién-7-al (číslo FL 05.117), možno uvádzať na trh do ich dátumu minimálnej trvanlivosti alebo dátumu spotreby, ak dovozca takýchto potravín môže preukázať, že boli odoslané z príslušnej tretej krajiny a boli na ceste do Únie pred dňom nadobudnutia účinnosti tohto nariadenia.

Článok 3

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 1. októbra 2015 Za Komisiu predseda Jean-Claude JUNCKER

(1) Ú. v. EÚ L 354, 31.12.2008, s. 34.

(2) Ú. v. EÚ L 354, 31.12.2008, s. 1.

(3) Vykonávacie nariadenie Komisie (EÚ) č. 872/2012 z 1. októbra 2012, ktorým sa prijíma zoznam aromatických látok stanovený nariadením Európskeho parlamentu a Rady (ES) č. 2232/96 a zapracúva sa do prílohy I k nariadeniu Európskeho parlamentu a Rady (ES) č. 1334/2008 a ktorým sa zrušuje nariadenie Komisie (ES) č. 1565/2000 a rozhodnutie Komisie 1999/217/ES (Ú. v. EÚ L 267, 2.10.2012, s. 1).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 s doi:10.2903/j.efsa.2015.4173 K dispozícii online: www.efsa.europa.eu/efsajournal.